লিন ফুলস্টন
লিনেট অ্যান ফুলস্টন (ইংরেজি: Lyn Fullston; জন্ম: ৩ মার্চ, ১৯৫৬ - মৃত্যু: ১ জুন, ২০০৮) দক্ষিণ অস্ট্রেলিয়ার কারুন্ডা এলাকায় জন্মগ্রহণকারী প্রথিতযশা অস্ট্রেলীয় প্রমিলা আন্তর্জাতিক ক্রিকেটার ছিলেন। তিনি তার বন্ধুদের কাছ থেকে ‘লেফটি’ ডাকনামে পরিচিত ছিলেন। ঘরোয়া ক্রিকেটে সাউথ অস্ট্রেলিয়ান স্কর্পিয়ন্সের পক্ষে খেলেছেন। দলে তিনি মূলতঃ অল-রাউন্ডার হিসেবে খেলতেন। বামহাতে ব্যাটিংয়ের পাশাপাশি স্লো লেফট-আর্ম অর্থোডক্স বোলিংয়ে পারদর্শিতা দেখিয়েছেন লিন ফুলস্টন। অস্ট্রেলীয় নেটবল দলেও তার সপ্রতিভ উপস্থিতি ছিল। প্রকৃতিপ্রদত্ত মহিলা ক্রীড়াবিদরূপে দক্ষিণ অস্ট্রেলিয়ায় শারীরিক শিক্ষা বিষয়ে শিক্ষকতাও করেছেন তিনি।